Document ID: 32012R1247

REGOLAMENT TA’ IMPLIMENTAZZJONI TAL-KUMMISSJONI (UE) Nru 1247/2012
tad-19 ta' Diċembru 2012
li jistipula standards tekniċi ta’ implimentazzjoni rigward il-format u l-frekwenza tar-rapporti tan-negozju lir-repożitorji tat-tranżazzjonijiet skont ir-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat l-opinjoni tal-Bank Ċentrali Ewropew (1),
Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (2) u b'mod partikolari l-Artikolu 9(6) tiegħu,
Billi:
(1)
Sabiex jiġu evitati inkonsistenzi, id-dejta kollha mibgħuta lir-repożitorji tat-tranżazzjonijiet skont l-Artikolu 9 tar-Regolament (UE) Nru 648/2012 għandha ssegwi l-istess regoli, standards u formati għar-repożitorji tat-tranżazzjonijiet kollha, għall-kontropartijiet kollha u għat-tipi kollha ta’ derivattivi. Għalhekk għandu jintuża sett uniku ta' dejta biex tiġi deskritta tranżazzjoni ta' derivattiv.
(2)
Billi d-derivattivi OTC tipikament la huma identifikabbli b’mod uniku bil-kodiċijiet eżistenti li huma użati fil-wisa' fis-swieq finanzjarji, bħal mhuma n-Numri Internazzjonali għall-Identifikazzjoni tat-Titoli (ISIN), u lanqas mhuma deskrivibbli permezz tal-kodiċi tal-Klassifikazzjoni ISO tal-Istrumenti Finanzjarji (CFI), irid jiġi żviluppat metodu ta' identifikazzjoni ġdid u universali. Jekk ikun disponibbli identifikatur uniku ta' prodott u jkun isegwi l-prinċipji tal-uniċità, in-newtralità, l-affidabbiltà, tas-sors miftuħ, l-iskalabbiltà, l-aċċessibbiltà, ikollu kost raġonevoli, ikun offrut skont qafas xieraq ta' governanza u jkun addottat għall-użu fl-Unjoni, dan għandu jintuża. Jekk ma jkunx disponibbli identifikatur uniku ta' prodott li jissodisfa dawn ir-rekwiżiti, għandha tintuża tassonomija interim.
(3)
Is-sottostanti għandu jiġi identifikat permezz ta' identifikatur uniku, iżda attwalment ma hemmx kodiċi standardizzat mas-suq kollu biex jidentifika s-sottostanti f'basket. Il-kontropartijiet għandhom għalhekk ikunu meħtieġa li tal-anqas jindikaw li s-sottostanti huwa basket u fejn possibbli jużaw l-ISINs tal-indiċi standardizzati.
(4)
Sabiex tkun żgurata l-konsistenza, il-partijiet kollha f'kuntratt tad-derivattivi għandhom jiġu identifikati b'kodiċi uniku. Malli jkun disponnibbli identifikatur globali ta' entità ġuridika jew identifikatur interim ta' entità, li għandu jiġi ddefinit skont qafas ta’ governanza li jkun kompatibbli mar-rakkomandazzjonijiet tal-FSB dwar ir-rekwiżiti tad-dejta u addottat għall-użu fl-Unjoni, dan għandu jintuża biex jidentifika l-kontropartijiet finanzjarji u nonfinanzjarji, is-sensara, il-kontropartijiet ċentrali, u l-benefiċjarji, b'mod partikolari biex tiġi żgurata konsistenza mar-rapport tal-Kumitat dwar is-Sistemi ta' Pagament u Saldu (Committee on Payment and Settlement Systems - CPSS) u l-Organizzazzjoni Internazzjonali tal-Kummissjonijiet tat-Titoli (International Organisation of Securities Commissions - IOSCO) dwar ir-Rekwiżiti tar-Rapportar u l-Aggregazzjoni tad-Dejta tad-Derivattivi OTC li jiddeskrivi l-identifikaturi ta' entità ġuridika bħala għodda għall-aggregazzjoni tad-dejta. Fil-każ ta 'snajja' l-Aġenzija, il-benefiċjarji għandhom ikunu identifikati bħala l-individwi jew l-entitajiet li f’isimhom ġie konkluż il-kuntratt.
(5)
Għandu jitqies l-approċċ użat f'pajjiżi terzi u wkoll adottat mir-repożitorji tat-tranżazzjonijiet infushom waqt li jibdew in-negozji tagħhom. Għalhekk, biex tiġi żgurata soluzzjoni kosteffikaċi għall-kontropartijiet u biex jiġi mmitigat ir-riskju operazzjonali għal repożitorji tat-tranżazzjonijiet, id-data ta' meta jibda r-rappurtar tinkludi dati ta' introduzzjoni gradwali għall-klassijiet ta' derivattivi differenti, li jibdew bl-aktar klassijiet standardizzati u mbagħad jestendu għall-klassijiet oħrajn. Il-kuntratti tad-derivattivi li daħħlu fis-seħħ qabel, fid-data jew wara d-data tad-dħul fis-seħħ tar-Regolament (UE) Nru 648/2012, li mhumiex pendenti fid-data ta' meta jibda r-rappurtar jew wara, mhumiex ta' rilevanza kbira għal skopijiet regolatorji. Madankollu, dawn iridu jiġu rrapportati skont l-Artikolu 9(1)(a) tar-Regolament (UE) Nru 648/2012. Sabiex jiġi żgurat reġim ta' rappurtar effiċjenti u proporzjonat f’dawk il-każijiet u meta wieħed jikkunsidra d-diffikultajiet fir-rikostruzzjoni ta' dejta ta' kuntratti mitmuma, għandha tiġi pprovduta skadenza itwal għal dan ir-rappurtar.
(6)
Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomess mill-Awtorità Ewropea tat-Titoli u s-Swieq (minn hawn 'il quddiem AETS) lill-Kummissjoni.
(7)
Skont l-Artikolu 15 tar-Regolament (UE) Nru 1095/2010, tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) (3) l-AETS wettqet konsultazzjonijiet pubbliċi miftuħa dwar l-abbozz ta' standards tekniċi ta' implimentazzjoni, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq tal-AETS stabbilit skont l-Artikolu 37 ta’ dak ir-Regolament.
ADOTTAT DAN IR-REGOLAMENT:
Artikolu 1
Format tar-rapporti tal-kuntratti tad-derivattivi
L-informazzjoni li jkun fih rapport skont l-Artikolu 9 tar-Regolament (UE) Nru 648/2012 għandha tiġi pprovduta fil-format speċifikat fl-Anness ta' dan ir-Regolament.
Artikolu 2
Frekwenza tar-rapporti tal-kuntratti derivattivi
Meta previst fl-Artikolu 11(2) tar-Regolament (UE) Nru 648/2012, valwazzjoni skont is-suq jew valwazzjoni skont mudell ta’ kuntratti rappurtati lil repożitorju tat-tranżazzjonijiet issir fuq bażi ta' kuljum. Kwalunkwe element ieħor ta’ rapportar kif previst fl-Anness ta' dan ir-Regolament u l-Anness tal-att delegat fir-rigward tal-istandards tekniċi regolatorji li jispeċifikaw id-dettalji minimi tad-dejta li għandha tiġi rapportata lil repożitorji tat-tranżazzjonijiet skont l-Artikolu 9(5) tar-Regolament (UE) Nru 648/2012 jiġu rrappurtati malli jseħħu u b'konsiderazzjoni għal-limitu ta' żmien previst skont l-Artikolu 9 tar-Regolament (UE) Nru 648/2012, notevolment rigward il-konklużjoni, il-modifika jew it-terminazzjoni ta' kuntratt.
Artikolu 3
Identifikazzjoni tal-kontropartijiet u entitajiet oħra
1. Rapport għandu juża identifikatur ta' entità ġuridika:
(a)
benefiċjarju li jkun persuna ġuridika;
(b)
entità sensar;
(c)
kontroparti ċentrali;
(d)
membru tal-ikklerjar li huwa persuna ġuridika;
(e)
kontroparti li hija entità ġuridika;
(f)
entità li tissottometti.
2. Meta ma jkunx disponibbli identifikatur ta' entità ġuridika, ir-rapport jinkludi l-identifikatur interim tal-entità kif definit fil-livell tal-Unjoni li huwa:
(a)
uniku;
(b)
newtrali;
(c)
affidabbli;
(d)
sors miftuħ;
(e)
skalabbli;
(f)
aċċessibbli;
(g)
disponibbli b'kost raġonevoli;
(h)
suġġett għal qafas ta' governanza xierqa.
3. Fejn la jkun disponibbli identifikatur ta' entità ġuridika u lanqas identifikatur interim tal-entità, rapport juża Kodiċi għall-Identifikazzjoni tan-Negozju skont l-ISO 9362 jekk disponibbli.
Artikolu 4
Identifikazzjoni ta’ Derivattivi
1. Rapport jidentifika kuntratt ta' derivattiv permezz ta' identifikatur uniku tal-prodott li jkun:
(a)
uniku;
(b)
newtrali;
(c)
affidabbli
(d)
sors miftuħ;
(e)
skalabbli;
(f)
aċċessibbli;
(g)
disponibbli b'kost raġonevoli;
(h)
suġġett għal qafas ta' governanza xierqa.
2. Meta ma jkunx jeżisti identifikatur uniku tal-prodott, rapport għandu jidentifika kuntratt ta' derivattiv billi juża kombinazzjoni tal-kodiċi ISO 6166 assenjat jew kodiċi tal-Identifikatur Alternattiv tal-Istrument flimkien mal-kodiċi ISO 10962 CFI.
3. Fejn il-kombinazzjoni msemmija fil-paragrafu 2 ma tkunx disponibbli, it-tip ta’ derivattiv għandu jiġi identifikat kif ġej:
(a)
il-klassi tad-derivattiv għandha tiġi identifikat bħala waħda minn dawn li ġejjin:
(i)
kommoditajiet;
(ii)
kreditu;
(iii)
kambju;
(iv)
ekwità;
(v)
rata tal-imgħax;
(vi)
oħrajn.
(b)
it-tip ta' derivattiv għandu jiġi identifikat bħala wieħed minn dawn li ġejjin:
(i)
kuntratti għad-differenza;
(ii)
ftehimiet tar-rata forward;
(iii)
forwards;
(iv)
futuri;
(v)
opzjonijiet;
(vi)
swaps;
(vii)
oħrajn.
(c)
fil-każ ta’ derivattivi li ma jaqgħux fi klassi speċifika ta’ derivattivi jew tip ta' derivattivi, ir-rapport għandu jsir fuq il-bażi tal-klassi tad-derivattiv jew tat-tip tad-derivattiv li l-kontropartijiet jaqblu li l-kuntratt tad-derivattivi jixbah l-aktar.
Artikolu 5
Data meta jibda r-rappurtar
1. Kuntratti ta' derivattivi tal-kreditu u derivattivi tar-rati tal-imgħax għandhom jiġu rapportati:
(a)
sa 1 Lulju 2013 meta repożitorju tat-tranżazzjonijiet għal dik il-klassi partikolari ta' derivattivi ġie rreġistrat skont l-Artikolu 55 tar-Regolament (UE) Nru 648/2012 qabel l-1 ta' April 2013;
(b)
90 jum wara r-reġistrazzjoni ta’ repożitorju tat-tranżazzjonijiet għal klassi partikolari ta' derivattivi skont l-Artikolu 55 tar-Regolament (UE) Nru 648/2012, meta ma jkunx hemm repożitorju tat-tranżazzjonijiet reġistrat għal dik il-klassi partikolari ta’ derivattivi qabel jew fl-1 ta' April 2013;
(c)
sa 1 Lulju 2015 meta ma jkunx hemm repożitorju tat-tranżazzjonijiet reġistrat għal dik il-klassi partikolari ta' derivattivi skont l-Artikolu 55 tar-Regolament (UE) Nru 648/2012 sal-1 ta' Lulju 2015; L-obbiligu tar-rapportar għandu jibda f'din id-data u l-kuntratti għandhom jiġu rapportati lill-AETS skont l-Artikolu 9(3) ta' dak ir-Regolament sakemm jiġi rreġsitrat repożitorju tat-tranżazzjonijiet għal dik il-klassi partikolari ta' derivattivi.
2. Kuntratti tad-derivattivi mhux imsemmija fil-paragrafu 1 għandhom jiġu rrapportati:
(a)
sa 1 Jannar 2014 meta repożitorju tat-tranżazzjonijiet għal dik il-klassi partikolari ta' derivattivi ġie rreġistrat skont l-Artikolu 55 tar-Regolament (UE) Nru 648/2012 qabel l-1 ta' Ottubru 2013;
(b)
90 jum wara r-reġistrazzjoni ta’ repożitorju tat-tranżazzjonijiet għal klassi partikolari ta' derivattivi skont l-Artikolu 55 tar-Regolament (UE) Nru 648/2012, meta ma jkunx hemm repożitorju tat-tranżazzjonijiet reġistrat għal dik il-klassi partikolari ta’ derivattivi qabel jew fl-1 ta' Ottubru 2013;
(c)
sa 1 Lulju 2015 meta ma jkunx hemm repożitorju tat-tranżazzjonijiet reġistrat għal dik il-klassi partikolari ta' derivattivi skont l-Artikolu 55 tar-Regolament (UE) Nru 648/2012 sal-1 ta' Lulju 2015; L-obbiligu tar-rapportar għandu jibda f'din id-data u l-kuntratti għandhom jiġu rapportati lill-AETS skont l-Artikolu 9(3) ta' dak ir-Regolament sakemm jiġi rreġsitrat repożitorju tat-tranżazzjonijiet għal dik il-klassi partikolari ta' derivattivi.
3. Dawk il-kuntratti tad-derivattivi li kienu pendenti fis-16 ta’ Awwissu 2012 u li jkunu għadhom pendenti fid-data tal-bidu tar-rappurtar għandhom jiġu rappurtati lil repożitorju tat-tranżazzjonijiet fi żmien 90 jum mid-data tal-bidu tar-rapportar għal klassi partikolari ta' derivattiv.
4. Dawk il-kuntratti ta' derivattivi li:
(a)
daħlu fis-seħħ qabel is-16 ta' Awwissu 2012 u kienu għadhom pendenti fis-16 ta' Awwissu 2012, jew
(b)
daħlu fis-seħħ fis-16 ta' Awwissu 2012 jew wara,
u li ma kinux pendenti fid-data tar-rappurtar jew wara għandhom jiġu rapportati lil repożitorju tat-tranżazzjonijiet fi żmien 3 snin mid-data tal-bidu tar-rapportar għal klassi partikolari ta' derivattiv.
5. Id-data tal-bidu tar-rappurtar għandha tiġi estiża b'180 jum għar-rappurtar tal-informazzjoni msemmija fl-Artikolu 3 tal-att delagat fir-rigward tal-istandards tekniċi regolatorji li jispeċifikaw id-dettalji minimi tad-dejta li għandha tiġi rapportata lil repożitorji tat-tranżazzjonijiet skont l-Artikolu 9(5) tar-Regolament (UE) Nru 648/2012.
Artikolu 6
Dħul fis-seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Diċembru 2012.

Labels: 7
12
2